作者:沈佺期
標題:傷王學士
內容:閉囚斷外事，昧坐半餘期。有言穎叔子，亡來已一時。初聞宛不信，中話涕漣洏。痛哉玄夜重，何遽青春姿。憶汝曾旅食，屢空瀍澗湄。吾徒祿未厚，筲鬥愧相貽。原憲貧無愁，顏回樂自持。詔書擇才善，君為王子師。寵儒名可尚，論秩官猶欺。化往不復見，情來安可思。目絕毫翰灑，耳無歌諷期。靈柩寄何處，精魂今何之。恨予在丹棘，不得看素旗。孀妻知己歎，幼子路人悲。感遊值商日，絕弦留此詞。